Bruselj, 29.1.2010

COM(2010)17 konč.

2010/0009 (NLE)

Predlog

UREDBA SVETA

o zaključku delnega vmesnega pregleda protidampinških ukrepov, ki se uporabljajo za uvoz nekaterih volframovih elektrod s poreklom iz Ljudske republike Kitajske

OBRAZLOŽITVENI MEMORANDUM

1. Ozadje predloga

- Razlogi za predlog in njegovi cilji

Ta predlog zadeva uporabo Uredbe Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti („osnovna uredba“), v postopku glede uvoza nekaterih volframovih elektrod s poreklom iz Ljudske republike Kitajske.

- Splošno ozadje

Ta predlog je nastal pri izvajanju osnovne uredbe in je posledica preiskave, ki je bila izvedena v skladu z vsebinskimi in postopkovnimi zahtevami iz osnovne uredbe.

- Obstoječe določbe na področju predloga

Uredba Sveta (ES) št. 260/2007 o uvedbi dokončne protidampinške dajatve na uvoz nekaterih volframovih elektrod s poreklom iz Ljudske republike Kitajske.

- Usklajenost z drugimi politikami in cilji Unije

Se ne uporablja.

2. Posvetovanje z zainteresiranimi strankami in ocena učinka

- Posvetovanje z zainteresiranimi strankami

Zainteresirane stranke, ki jih zadeva postopek, so imele med preiskavo možnost zagovarjati svoje interese v skladu z določbami osnovne uredbe.

- Zbiranje in uporaba strokovnih mnenj

Zunanje strokovno mnenje ni bilo potrebno.

- Ocena učinka

Ta predlog je posledica izvajanja osnovne uredbe.

Osnovna uredba ne vključuje splošne ocene učinka, pač pa vsebuje izčrpen seznam pogojev, ki jih je treba oceniti.

3. PRAVNI ELEMENTI PREDLOGA

- Povzetek predlaganih ukrepov

Komisija je 4. decembra 2008 na zahtevo zadevnega proizvajalca izvoznika začela delni vmesni pregled, omejen na damping v zvezi z enim proizvajalcem izvoznikom nekaterih volframovih elektrod s poreklom iz Ljudske republike Kitajske.

Zadevna družba je 9. novembra 2009 umaknila svoj zahtevek za pregled. Na podlagi premisleka o tem, ali bi bilo upravičeno nadaljevati preiskavo po uradni dolžnosti, je bilo sklenjeno, da je pregled treba zaključiti. Zato se predlaga, da Svet sprejme priloženi predlog uredbe, ki ga je treba objaviti v Uradnem listu Evropske unije najpozneje do 3. marca 2010.

- Pravna podlaga

Uredba Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti.

- Načelo subsidiarnosti

Predlog je v izključni pristojnosti Unije. Načelo subsidiarnosti se zato ne uporablja.

- Načelo sorazmernosti

Predlog je skladen z načelom sorazmernosti iz naslednjih razlogov:

Oblika ukrepanja je opisana v osnovni uredbi in ne dopušča možnosti nacionalnega odločanja.

Navedba o tem, kako je zmanjšana finančna in administrativna obremenitev Unije, nacionalnih vlad, regionalnih in lokalnih oblasti, gospodarskih subjektov in državljanov ter kako sorazmerna je s ciljem predloga, se ne uporablja.

- Izbira instrumentov

Predlagani instrumenti: uredba.

Druge oblike ne bi bile ustrezne iz naslednjega razloga:

druga sredstva ne bi bila primerna, ker osnovna uredba ne predvideva drugih možnosti.

4. PRORAČUNSKE POSLEDICE

Predlog ne vpliva na proračun Unije.

2010/0009 (NLE)

Predlog

UREDBA SVETA

o zaključku delnega vmesnega pregleda protidampinških ukrepov, ki se uporabljajo za uvoz nekaterih volframovih elektrod s poreklom iz Ljudske republike Kitajske

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti[1] („osnovna uredba“), in zlasti členov 11(3) in 9(1) Uredbe,

ob upoštevanju predloga, ki ga je Komisija predložila po posvetovanju s svetovalnim odborom,

ob upoštevanju naslednjega:

1. POSTOPEK

1.1. Veljavni ukrepi

(1) Z Uredbo (ES) št. 260/2007[2] je Svet uvedel dokončno protidampinško dajatev na uvoz nekaterih volframovih elektrod s poreklom iz Ljudske republike Kitajske. Pri treh družbah z individualnimi dajatvami slednje znašajo od 17 % do 38,8 %. Preostala dajatev je 63,5 %.

1.2. Zahtevek za pregled

(2) Komisija je maja 2008 od enega proizvajalca izvoznika nekaterih volframovih elektrod s poreklom iz Ljudske republike Kitajske prejela zahtevek za delni vmesni pregled v skladu s členom 11(3) osnovne uredbe.

(3) Zahtevek je vložila družba Shandong Weldstone Tungsten Industry Co. Ltd. („SWT“ ali „vložnik“).

(4) Vložnik je predložil prima facia dokaze, da je na podlagi primerjave konstruirane normalne vrednosti z izvoznimi cenami v Unijo njegova stopnja dampinga znatno nižja od obstoječe stopnje ukrepa in da nadaljevanje ukrepa na obstoječi ravni za izravnavo dampinga ni več potrebno.

1.3. Začetek

(5) Po posvetovanju s svetovalnim odborom je Komisija ugotovila, da obstajajo zadostni dokazi, ki upravičujejo začetek delnega vmesnega pregleda, zato je z obvestilom („obvestilo o začetku“), objavljenim v Uradnem listu Evropske unije [3], začela delni vmesni pregled v skladu s členom 11(3) osnovne uredbe, po obsegu omejen na preiskavo dampinga v zvezi z družbo SWT. „Zadevni izdelek“ je bil enak kot v Uredbi Sveta (ES) št. 260/2007, tj. volframove varilne elektrode, ki vsebujejo 94 mas. % ali več volframa, razen tistih, ki so dobljene samo s sintranjem, razrezane ali nerazrezane na določene dolžine, uvrščene pod oznake KN ex 8101 99 10 in ex 8515 90 00 ter s poreklom iz Ljudske republike Kitajske.

(6) Preiskava dampinga je zajela obdobje od 1. oktobra 2007 do 30. septembra 2008.

(7) Komisija je vložnika, predstavnike industrije Unije in predstavnike države izvoznice uradno obvestila o začetku preiskave. Zainteresirane stranke so imele možnost pisno izraziti svoja stališča in zahtevati zaslišanje v roku iz obvestila o začetku.

2. UMIK ZAHTEVKA IN ZAKLJUČEK POSTOPKA

(8) S pismom Komisiji z dne 9. novembra 2009 je SWT uradno umaknil zahtevek za delni vmesni pregled protidampinških ukrepov, ki se uporabljajo za uvoz nekaterih volframovih elektrod s poreklom iz Ljudske republike Kitajske. Glede na nedavno gospodarsko krizo je vložnik začel ponovno proučevati ekonomsko upravičenost nekaterih vidikov svojega poslovanja.

(9) Predstavniki industrije Unije so menili, da so razlogi za umik, ki jih je navedel vložnik, posredni in nesprejemljivi.

(10) Vendar je vložnik zahtevek za pregled predložil že maja 2008, tj. pred nastopom gospodarske krize, in ga umaknil precej časa po začetku krize, ko je preiskava še trajala in še ni bila zaključena, zato Komisija razlogov za umik ne more šteti za posredne.

(11) Proučilo se je, ali bi bilo upravičeno nadaljevati preiskavo v zvezi s pregledom po uradni dolžnosti. Službe Komisije so ugotovile, da zaključek preiskave ne bi vplival na trenutne protidampinške ukrepe, in niso prejele nikakršnih utemeljenih dokazov, da zaključek ne bi bil v interesu Unije. Na podlagi tega je treba preiskavo v zvezi s pregledom zaključiti.

(12) Zainteresirane stranke so bile obveščene o načrtovanem zaključku preiskave v zvezi s pregledom ter imele možnost predložiti svoje pripombe. Prejete niso bile nobene pripombe, ki bi lahko spremenile sklepe iz uvodnih izjav 10 in 11.

(13) Zato se sklene, da je treba pregled v zvezi z uvozom nekaterih volframovih elektrod s poreklom iz Ljudske republike Kitajske zaključiti brez spremembe veljavnih protidampinških ukrepov –

SPREJEL NASLEDNJO UREDBO:

Člen 1

Delni vmesni pregled protidampinških ukrepov, ki se uporabljajo za uvoz nekaterih volframovih elektrod s poreklom iz Ljudske republike Kitajske, začet v skladu s členom 11(3) Uredbe (ES) št. 1225/2009, se zaključi brez spremembe veljavnih protidampinških ukrepov.

Člen 2

Ta uredba začne veljati dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] UL L 343, 22.12.2009, str.51.

[2] UL L 72, 13.3.2007, str. 1.

[3] UL C 309, 4.12.2008, str. 11.